Gauti ta proga sveikinimai iš M. Galdikienės, D, Murray, M. Vaičiūnienės, 
U. Daukantienės, Z. Mantautienės ir kompozitoriaus A. Aleksio. Labai 
nuoširdžiai veiklą įvertino Šv. Kazimiero parapijos klebonas prel. P. Stra- 
kauskas. 

1956 m. pirmininke išrinkta viso veikimo inspiratorė K. Keblinskienė, 
sek. A. Sužiedėlienė. Suruošta Motinos Diena Ramuvos parke, jos savi- 
ninkei O. Gureckienei padedant ir remiant, buvo gražiai pravesta. Z., Sta- 
šaitienei vadovaujant, suorganizuota parapijos parėmimui vakarienė da- 
vusi virš 200 dol. pelno. Daromi kas mėnesį susirinkimai, įrašytos 3 nau- 
jos narės. 

1957 ir 1958 m. kuopai taip pat buvo gana našūs. Be kultūrinių paren- 
gimų, kaip Motinos Dienos minėjimas, paskaitos, buvo ypač daug pasidar- 
buota aplinkiniams vienuolynams paremti. Pav. Nukryžiuotojo Jėzaus se- 
serų metinės šventės proga suorganizuota Kavinė davė vienais metais 
548 dol. pelno, kitais 400 dol. Uoliausiai darbavosi šiuo metu Br. Meižienė, 
Z. Mantautienė, Z. Stašaitienė, J. Savickienė, Pr. Grybauskienė, M. Čiu- 
žienė, M. Lankutienė, L. Tamošaitienė, E. Plonienė. 

Priimtas N. Anglijos Moterų Sąjungos atstovių suvažiavimas, ta proga 
suruošiant vakarienę. Paremta Balfas ir Šv. Kazimiero Kolegija Romoj. 
Nutarta suorganizuoti prie kuopos stipendijų fondą. Pagerbta kuopos gar- 
bės pirm. R. Strakauskienė 90 m. proga. Suaukota sergančiai kuopos narei 
70 dol. Visad talkininkauta parapijos parengimuose. 

1959 m. ypatingai uoliai darbavosi pirm. Sofija Stašaitienė ir sekr. 
Br. Meižienė. Suorganizuotas parapijos naudai Kartūnų vakaras, suruoštas 
jaunimui pasilinksminimas, pupų vakarėlis papildė stipendijų fondą. Pa- 
rinkta ir išsiųsta Balfui 87 dol. Sibiro tremtiniams šelpti. 

1960 m. pirmininkaujant Mortai Lankutienei, ypatingai daug širdies 
į kuopos veiklą įdėjo Br. Meižienė sekretoriavusi ir daug kur pavadavusi 
pirmininkę, bei Elena Plonienė, vicepirmininkė. Atėjus vasarai vėl są- 
jungietėms rugiapiūtė. Čia prisikepa pyragų ir suruošia kavinę N. Pr. se. 
serims Putname, čia vėl traukia į Kennebunkportą padėti Tėvams prančiš- 
konams, surinkdamos po trejetą šimtų. Paminėta sąjungietės U. Ab- 
račinskienės sūnaus kun. A. Abračinsko 20 m. kunigystės sukaktis ir įteik- 
ta dovana. Surengtas pobūvis vienuolyno statybai paremti. Surinkta tar- 
pusavy aukų misionieriui iš Brazilijos. Valdybai daug talkininkavo Lo- 
reta Tamošaitienė ir visos kuopos narės. 

1961 m. valdyboj pirmininkauja Z. Stašaitienė, sekretoriauti ir toliau 
sutiko Br. Meižienė ir vicepirmininkė M. Čiužienė. Vėl tie patys darbai 
vienuolynų metinėse šventėse ir Putname ir Kennebunkporte ir Brocktone. 
Kiek čia reikia įdėti darbo valdybai, kol suruošiamos įprastos „Lietuviš- 
kos kavinės“ bei surenkami lioterijoms daikteliai! Ir vis tikslu padėti lie- 
tuvybės ir katalikybės židiniams — vienuolynams. Kiek valandų turėjo 
paaukoti senatvės poilsio Morta Lankutienė siuvant lėles lioterijoms, 

Iš stipendijų fondo paskirta 50 dol. pirmininkės sūnui Algiui Sta- 
saičiui, gerai baigusiam Tėvų Prančiškonų gimnaziją. Neužmirštos ir są- 
jungiečių dukros: dviem ištekant įteikti Vyties drožiniai, kaip lietuvišku- 
mo simboliai. Įsteigtas K. Keblinskienės pastangomis Nek. Pr. seserų rė- 
mėjų būrelis su pirm. E. Ploniene. 

1962 m. 15-tai kuopai buvo liūdni. Šiais metais mirė kuopos dvasios 
vadas prel. Pr. Strakauskas ir trys narės: garbės pirm. Agota Strakaus- 

Moterų Sąjungos 15-tos kuo- 
pos vėliava. Iš k. į d.: a.į a. 
Adelė Repšienė (vėliavą iš- 
siuvinėjo) ir Julija Tubienė 
-Šaulienė. 


kienė, Uršulė Petkienė ir Ona Debšienė. Bet kaip ir kasmet kuopa liko 
ištikima talkininkė kaimyninių mūsų vienuolynų, teikdama jiems švenčių 
metu savo paramą. 

1963 m. paskiriamas kuopai naujas dvasios vadas kun. Mykolas 
Vembrė, pirmininkauja M. Čiužienė, sekretoriauja Julija Šaulienė. Kuo- 
pos globoj įvyksta N. Anglijos apskrities suvažiavimas. Narės organizuo- 
tai dalyvavo pamaldose ir posėdžiuose. Ta proga suruošta Julijos Ston- 
kienės ir Jadvygos Baranauskienės rūpesčiu vakarienė davusi virš 300 dol. 
pelno. Visiems suvažiavimo darbams vadovavo K. Keblinskienė, talki- 
ninkaujant P. Grybauskienei, J. Savickienei, M. Čiužienei. Surengta rank- 
darbių bei margučių paroda. Džiugi prošvaistė kuopai buvo ir ta, kad 
kuopon įstojo 10 naujų narių. Antra, kuopa iš vakarienės pelno paskyrė 
Šiluvos Marijos koplyčiai, Washingtone 100 dol. ir antrąją šimtinę įnešė 
Lietuvių Fondan, tapusi jo nare. 

Moterų Sąjungos 30-me seime K. Keblinskienė buvo išrinkta Mass., 
Maine ir N. Hampshire Valstijos direktore ir įėjo C. Valdybos sudaryton 
spaudos komisijon. 

Kasmetinis pobūvis parapijos naudai šiemet buvo ypač sėkmingas, 
davęs virš 400dol. Su tokiais užsimojimais bei darbais kuopa įžengė į 1964 
metus. Išrinkta nauja energinga valdyba — pirm. Ona Eikinienė, vice- 
pirm. K. Keblinskienė, ižd. J. Šaulienė, sekr. S. Gofensienė, narės M. 
Jurkštienė, M. Čiužienė ir J. Baranauskienė. Jau spėta paminėti Sąjungos 
50-ties metų sukaktis. Suruošta vakarienė, kurios metu išklausyta Elenos 
Vasyliūnienės paskaita, Sąjungos įkūrėjos Uršulės Daukantienės žodis 
bei dvasios vadų sveikinimai. 

Ir taip kuopa per šiuos 11 metų nuo atsikūrimo sustiprėjo, pagyvėjo 
ir sutelkė virš 60 narių. Telieka prašyti Dievo palaimos tolimesniems jos 
žingsniams. 


